Աշխատանքային այցի շրջանակներում նախագահն այցելեց նաեւ Գյումրու օդանավակայան, ծանոթացավ "Աերոնավիգացիա" ՓԲԸ-ի գործունեության ընթացքին ու պայմաններին։ Նրա խոսքերով, անցյալ տարվա մառախուղներն են ստիպել արագացնելու թռիչքուղու վերանորոգումը եւ ժամանակակից նավիգացիոն սարքավորումների տեղադրումը։ Ըստ երկրի ղեկավարի՝ որակյալ օդանավակայանը կունենա ավելի լայն թռիչքային հնարավորություններ, իսկ շուկան կթելադրի, թե որ ուղղություններով կարելի է ավելացնել չվերթերը։ "Կարծում եմ, որ լավ գործ է արված։ Մենք տրամադրված էինք դա կատարել պետբյուջեով, բայց կոնցեսիոների հետ բանակցությունների արդյունքում եկանք համաձայնության, եւ նա շատ ճիշտ քայլ կատարեց՝ իր վրա վերցնելով ծախսերը, թեկուզ բիզնեսի առումով դա այնքան էլ շահավետ չէր", - նշեց Ռ. Քոչարյանը՝ շատ կարեւորելով այն հանգամանքը, որ այս տարի մառախուղների ժամանակ ժողովուրդն այլ երկրում չի հայտնվի։